शिकस्त फिल्म बनी थी सन् 1953 में जिसका निर्देशन किया था रमेश सहगल ने. जी हाँ, यह वही रमेश सहगल हैं जिन्होने इससे पहले "शहीद" और "समाधी" जैसे फिल्मों का निर्देशन किया था. दिलीप कुमार और नलिनी जयवंत इस फिल्म में पर्दे पर नज़र आए. उन दिनों दिलीप साहब के लिए तलत महमूद पार्श्वगायन किया करते थे. बाद में मोहम्मद रफ़ी दिलीप कुमार की आवाज़ बने. अगर एकल गीतों की बात करें तो तलत साहब ने दिलीप साहब के लिए इस फिल्म में दो सुंदर गीत गाए - "सपनों की सुहानी दुनिया को आँखों में बसाना मुश्किल है" और "तूफान में घिरी हैं मेरी तक़दीर की राहें, रोती हैं मेरे हाल पे सावन की घटायें". लेकिन लता मंगेशकर के साथ गाया हुया उनका यह युगल गीत भी बहुत ख़ास है. शैलेंद्रा का लिखा और शंकर जयकिशन का संगीतबद्ध किया यह गाना आज भी उस ज़माने की याद दिलाते हैं जब फिल्म संगीत अपने पूरे शबाब पर था. इस गीत में साज़ों की अनर्थक भीड नहीं है. तबले और ढोलक के ठेके पर गीत को खडा किया गया है. तो सुनिए और उस सुनहरे दौर को याद कीजिए.